སྤྱིར་བོད་ཀྱི་སྔ་རབས་མཁས་པ་ཚོའི་ཁྲོད་དུ།བོད་ཡུལ་ལུང་བསྟན་དུ་བཞེད་གཞི་འཇམ་དཔལ་རྩ་རྒྱུད།ཀྱི་ལུང་ཚིག་ཐད་ལ།ང་ནི་ས་སྟེང་མྱ་ངན་འདའ།།ཁ་བ་ཅན་གྱི་ནང་དག་ཏུ།།སཱ་ལའི་ནགས་ནི་ཡང་དག་འབྱུང་།།ཞེས་དང་།གཞན་ཡང་།ང་ཡི་དུས་ནས་ལོ་བརྒྱ་ན།།ཁ་བ་ཅན་དུ་མཚོ་བྲི་ནས།།སཱ་ལའི་ནགས་ནི་འབྱུང་བར་འགྱུར།།ཞེས་མི་འདྲ་བ་རེ་འགའ་འདྲེན་སྲོལ་མངོན་ཡོང་བ་ལས།སྔ་མ་ནི་སྡེ་དགེ་བཀའ་འགྱུར་གྱི་རྒྱུད་པོད་ན་བའི་ནང་དུ་འབྱུང་བ་དང་།ལུང་ཚིག་ཕྱི་མ་ནི་སྡེ་སྲིད་སངས་རྒྱས་རྒྱ་མཚོའི་མཆོད་སྡོང་འཛམ་གླིང་རྒྱན་གཅིག་གི་དཀར་ཆགདང་།སུམ་པ་ཡེ་ཤེས་དཔལ་འབྱོར་གྱི་ཆོས་འབྱུང་དཔག་བསམ་ལྗོན་བཟང་།སོགས་སུ་འབྱུང་བ་ཡིན།མཚམས་རེར་མཁས་པའི་རང་ལུགས་ཀྱི་སྟེང་ལ་འབབ་དུས་ལུང་འདྲེན་གྱི་ཚིག་འབྲུ་དག་ལ་ཅུང་ཙམ་བཅོས་བསྒྱུར་གྱིས་ཚིག་ལྷུག་ཏུ་ཡོད་པའི་ལུང་ཚིག་དངོས་མ་དག་ཚིག་བཅད་དུ་བསྡེབས་པ་དང་།ཁ་བསྒྱུར་ཚིག་སྣེ་བཅོས་པ་སོགས་ནི་བྱུང་མྱོང་ཡོད་གཤིས།ལུང་ཚིག་ཐད་ནས་དོགས་གཞི་འབྱུང་བ་དེ་ཡང་འཇམ་དཔལ་རྩ་རྒྱུད་ཀྱི་འགྱུར་མ་འདྲ་བའི་དབང་གིས་སམ།ཡང་ན་རྒྱུ་རྐྱེན་ཅི་ཞིག་ལ་བརྟེན་ནས་གསུང་གཅིག་ལ་ལུང་ཚིག་མི་འདྲ་བ་མང་ཙམ་མཆིས་པ་དེ་ཚོར་ཡང་བརྟག་དགོས་པར་མངོན།